text: Ugeavis med tegneserie
  01 oktober 2012 kl. 13.22
  Lokalavisen Budstikkens udgaver i Vejle, Kolding og Fredericia udkommer i denne uge med hele den Anders And-historie, som er inspireret af musical-premiere i Fredericia.
  Hele 5½ side af denne uges udgave bruges til historien "Lille by, Stort Talent", som udkom i Anders And-bladet i sidste uge. Tegneserien er inspireret af Fredericia Teater, som i denne uge har Europa-premiere på Disney-musicalen Aladdin.
  
  Reklame
  Lokalavisen Budstikken deler 130.000 eksemplarer i de tre byer i løbet af tirsdag og onsdag. 
  Det er teaterdirektør Søren Møller, Fredericia Teater, som har set reklame-muligheden i at få tegneserien trykt. 
  - Vi er et lokalt forankret teater. Så da vi fik mulighed for at tilbyde ét medie at genoptrykke Anders And-historien, valgte vi naturligvis et lokalt medie. Det har samtidig stor værdi for os, at Anders And-historien og historien om teatret også bliver gengivet bredere end blot lokalt. Derfor valgte vi Lokalavisen Budstikken, siger teaterdirektør Søren Møller.
  